
	[bookmark: nev]UJHELYI GÁBOR
ug@abemax.com
Master of Business Administration (MBA)
MSc, 4. félév
Budapesti Metropolitan Egyetem
Üzleti, Kommunikációs és Turisztikai Kar
	
[bookmark: _GoBack]






Témavezető:
	Prof. Dr. Kucsera Tamás Gergely
egyetemi tanár, METU ÜKTF




Mesterséges intelligenciát bevezető szoftverfejlesztési projektek menedzsmentje

Kulcsszavak: mesterséges intelligencia; projektmenedzsment; nagy nyelvi modellek; generatív AI; MI bevezetés
A felhő alapú szolgáltatásként igénybe vehető, a nyílt forráskódú, valamint a zárt, egyedi fejlesztésű mélytanuló algoritmusok és különösen a nagy nyelvi modellek használatát beépítő projektek vezetése szükségessé teheti a korábbi szoftverfejlesztési projektektől eltérő, azt kiegészítő szempontok figyelembevételét is.
A szakdolgozatban elemzésre kerülnek ezen projektek technikai és emberi aspektusai, menedzsmentjének nehézségei, specialitásai, az AI-t (artificial intelligence, mesterséges intelligencia) nem tartalmazó IT (információ technológiai) projektektől való eltérései, kapcsolódási pontjai a vízesés, az agilis és a CRISP-DM modellekhez. A kutatás három forrásból táplálkozik: (első sorban, de nem kizárólag generatív) AI projektek bevezetésével kapcsolatban lévő 10+1 szakértővel készített mélyinterjúkból, több, mint 600 ember által kitöltött kérdőíves felmérésből hazai és külföldi felhasználók körében, valamint egy szoftverfejlesztő ügyfél számára két AI projekt megvalósításának esettanulmányából. Formabontó sajátosság a ChatGPT mint projektmenedzser bevonása a mélyinterjú alanyainak körébe. A vizsgálat kitér a területhez tartozó komplex projektek kezelésére az ügyfél edukációtól és felméréstől kezdve a megoldandó probléma azonosításán, kiválasztásán és prototipizáláson keresztül a végleges implementációig és bevezetésig, ezek kockázataira, buktatóira, jó gyakorlataira.
A szakdolgozat kvantitatív és kvalitatív módszerek alkalmazásával a döntéshozók és munkavállalók körében végzett felmérés, valamint a mesterséges intelligenciához kapcsolódó projektek vezetésében jártas, különböző tapasztalatokkal rendelkező szakértőkkel készült mélyinterjúk megvalósításával vizsgálja a legfontosabb szempontokat, a felmerülő problémákat és a lehetséges megoldásokat, érdekes és váratlan eredményeket is mutatva. Az elemzést és a módszerek vállalati környezetben történő alkalmazhatóságát tovább mélyíti a valós ügyfél projektet bemutató esettanulmány és a különböző kutatási módszerekkel gyűjtött adatok egymással való kapcsolata.



